टी-20 में इंग्लैंड से छह विकेट से हारा भारत  
मैनचेस्टर में खेला गया सीरीज का इकलौता टी−20 मैच टीम इंडिया छह विकेट से हार गई। इसमें  अजिंक्या रहाने ने सबसे ज्यादा 61 रन बनाए।
मौजूदा ट्वेंटी-20 विश्व चैम्पियन इंग्लैंड ने ऑल राउंड प्रदर्शन करते हुए एकमात्र ट्वेंटी-20 अंतरराष्ट्रीय क्रिकेट मैच में भारत को तीन गेंद रहते छह विकेट से मात दी। टॉस जीतकर बल्लेबाजी करने उतरी भारतीय टीम 19.4 ओवर में 165 रन पर सिमट गयी। मुंबई के सलामी बल्लेबाज अंजिक्या रहाणे के अर्धशतक ने यह स्कोर बनाने में महत्वपूर्ण भूमिका अदा की लेकिन उनकी ताबड़तोड़ पारी बेकार हो गई। इंग्लैंड के जेड डर्नबाक ने 3.4 ओवर में 22 रन देकर चार और कप्तान स्टुअर्ट ब्राड ने दो विकेट चटकाए।  बेहतरीन गेंदबाजी के बाद इस लक्ष्य के जवाब में इंग्लैंड की टीम ने 19.3 ओवर में चार विकेट के नुकसान पर 169 रन बनाकर जीत दर्ज की। इग्लैंड की शुरुआत हालांकि खराब रही, उसने बिना रन जोड़े सलामी बल्लेबाज एलेक्स हेल्स का विकेट गंवा दिया । जिसके बाद भारतीय टीम ने सातवें ओवर तक इंग्लैंड के 61 रन पर तीन विकेट झटक लिए थे लेकिन मेजबान टीम को इसका फायदा नहीं मिला। इंग्लैंड ने 11.2 ओवर में 100 रन पूरे किये । उसकी तरफ से इयोन मोर्गन ने सर्वाधिक 49, केविन पीटरसन ने 33, रवि बोपारा ने नाबाद 31, समित पटेल ने नाबाद 25 और क्रेग किस्वेटर ने 18 रन का योगदान किया। मोर्गन और बोपारा ने चौथे विकेट के लिए सर्वाधिक 73, किस्वेटर और पीटरसन ने दूसरे विकेट के लिए 58 तथा समित पटेल और बोपारा ने पांचवें विकेट के लिए नाबाद 35 रन की भागीदारी निभाई। भारत की ओर से मुनाफ पटेल ने दो जबकि प्रवीण कुमार और विराट कोहली ने एक एक विकेट प्राप्त किया।   इंग्लैंड के खिलाफ चार मैचों की टेस्ट श्रृंखला 0.4 से गंवाने वाली भारतीय टीम ने वनडे श्रृंखला से पहले हुए तीन अभ्यास मैचों में जीत दर्ज कर थोड़ी उम्मीद बंधाई थी लेकिन एकमात्र टी-20 मैच में भी उन्हें निराशा ही हाथ लगी। ट्वेंटी-20 से अपना अंतरराष्ट्रीय आगाज कर रहे रहाणे ने 29 गेंद में अपना अर्धशतक पूरा किया। वीरेंद्र सहवाग की जगह भारतीय टीम में शामिल हुए रहाणे ने 39 गेंद में 61 रन की शानदार पारी में आठ चौके जमाए। इंग्लैंड की टिम ब्रेसनन, जेड डर्नबाक और कप्तान स्टुअर्ट ब्राड की तेज गेंदबाजी तिकड़ी ने शॉर्ट पिच गेंदों से हालांकि इस युवा बल्लेबाज पर दबाव बनाने की पूरी कोशिश की लेकिन उनके सारे प्रयास विफल रहे। टेस्ट श्रृंखला में निराशाजनक प्रदर्शन करने वाले सुरेश रैना ने 19 गेंद में दो चौके और तीन छक्के की मदद से 33 रन बनाकर सबको आकर्षित किया। सलामी बल्लेबाज पार्थिव पटेल (10) और रहाणे ने पहले विकेट के लिए 39 रन जोड़कर बड़े स्कोर की उम्मीद बंधाई लेकिन पटेल पांचवें ओवर में 12 गेंद खेलने के बाद डर्नबाक का शिकार बने। भारतीय टीम के सीनियर बल्लेबाज राहुल द्रविड़ (21 गेंद में तीन छक्के की मदद से 31 रन) ने आज ट्वेंटी-20 क्रिकेट में अपना आगाज किया जो उनका अंतिम टी-20 मैच भी होगा। द्रविड़ और रहाणे ने मिलकर दूसरे विकेट के लिए 42 गेंद में 65 रन की साझेदारी निभाई जो भारतीय पारी की सबसे बड़ी भागीदारी भी रही।  द्रविड़ ने बाएं हाथ के स्पिनर समित पटेल की गेंदों पर लगातार तीन छक्के जड़कर सभी को हैरान कर दिया लेकिन वह 12वें ओवर में कामचलाऊ गेंदबाज रवि बोपारा की गेंद पर एक्सट्रा कवर में कैच देकर आउट हुए। भारतीय टीम हालांकि ने तब तक 100 रन का आंकड़ा पार कर लिया था। द्रविड़ के पवेलियन लौटने के बाद ब्राड ने लगातार गेंदों पर रहाणे और विराट कोहली (04) के विकेट हासिल किए।  रहाणे ने शार्ट गेंद को उठा दिया जो थर्ड मैन पर खड़े डर्नबाक के हाथों में समां गयी जबकि कोहली का कैच विकेटकीपर क्रेग किस्वेटर ने लिया। रोहित शर्मा (01: ग्रीम स्वान की गेंद पर स्टंप आउट हुए जिससे टीम का स्कोर 14 ओवर में पांच विकेट पर 117 रन हो गया। रैना ने इसके बाद इंग्लैंड के तेज गेंदबाजों के खिलाफ आक्रामक रुख अख्तियार करते हुए ब्राड की लगातार गेंदों पर छक्का और चौका जमाया। इसके बाद उन्होंने ब्रेसनन के ओवर में आनसाइड पर लगातार दो छक्के जड़े। भारत ने अंत में तीन रन के अंदर चार विकेट गंवा दिए जिससे टीम 19.4 ओवर में ही सिमट गई। कप्तान महेंद्र सिंह आठ और आर अश्विन चार रन बनाकर आउट हुए। 162 रन पर अश्विन और रैना का विकेट गिरा। तीन रन जोड़ने के बाद प्रवीण कुमार और मुनाफ पटेल के पवेलियन लौटने से भारतीय पारी का अंत हुआ।